《六月望日月堂老禅示仆众偈随喜愧甚》
宋代·唐士耻

江月主人清冰壶，以月名堂月不如。
门前船泊五湖客，两眼历照心与俱。
我来追凉暑云徂，牛腰大轴开我愚。
万口一辞赞叹月，还赞堂中老苾刍。
归涂昏鸦夜气作，东方拥出玉蟾车。
月堂著语何可已，金屑落眼成嗟吁。

作者简介：婺州金华人，字子修。唐仲友子。以荫入仕。理宗时历任临江军、建昌军司理参军。有《灵岩集》。